Krajniak, Milan, minister práce, sociálnych vecí a rodiny SR (2021-02-04):
Ďakujem. Zareagujem k rozprave veľmi vecne, keďže bola veľmi vecná, tak pokúsim sa. Pani poslankyňa Kozelová, rozumiem všetkým výhradám, ale chápete, že ja som viazaný programovým vyhlásením vlády, čiže ja tie vaše pripomienky považujem za rozumné, ale ak je vôľa, že budú mať ľudia na výber, budú mať ľudia na výber. Zatiaľ informácie z toho gastrosektora ja mám také, že tohto sa až tak neobávajú, lebo predpokladajú, že pokiaľ varia dobre a ľudia sú tam zvyknutí chodiť na obedy, budú chodiť aj naďalej, ale uvidíme, môžme to vyhodnotiť, tak ako povedal aj pán poslanec Richter, môžme, myslím to, že akým spôsobom to zasiahne ten gastrosektor. Ale rozumiem, považujem vaše pripomienky za relevantné, ale v programovom vyhlásení niečo máme a ja to berem, akože som to sľúbil tým pádom a chcem to dodržať, že budú mať ľudia na výber, hej? Druhá vec. Presne to, čo ste spomínali, že tam bolo treba riešiť to prechodné obdobie, pretože mnohí mali nakúpené ceniny, mnohí majú nejaké zmluvy, z toho vznikol ten problém, na ktorý sa pýtal pán poslanec Tomáš, na ktorý sa pýtali, že my sme napísali ten zákon a dali ho na legislatívnu radu vlády, akurát bolo treba doriešiť prechodné ustanovenia. To znamená, že v akom režime do konca tohto roka budeme fungovať alebo čo s tým urobíme. A tá formulácia nešťastná, ktorá tam bola, ktorá umožňovala dvojitý výklad, by umožňovala aj taký výklad alebo teda niekto by sa tak na to mohol pozerať, že keď 31. decembra uzatvorím zmluvu na 10 rokov, tak ešte 10 rokov u mňa ako u zamestnávateľa musia všetci používať gastrolístky. Uvedomili sme si to a práve preto na sociálnom výbore vlastne z našej iniciatívy ako ministerstva išla tá formulácia taká, aby neumožňovala žiadne pochybnosti. A to by bolo aj protiústavné, keby sme im neumožnili dobeh tých zmlúv a vlastne uplatnenie tých cenín, teraz to tak poviem, že minutie, minutie alebo použitie, hej, tých cenín, čiže preto tam nejaké prechodné ustanovenie muselo byť a som rád, že s touto formuláciou asi už nikto nemá žiadny problém. Čiže teraz k pánovi poslancovi Tomášovi. Ja som mu hovoril, že budem naňho reagovať, musel odísť, takže len aby vedel. Keby som si myslel, že to niekto urobil so zlým úmyslom... (reakcia z pléna), môžem, že? ... že to niekto urobil so zlým úmyslom, tak verte, že by som ho natrel. Ale myslím si, že to neurobil, že to bola chyba, pretože vtedy na legrade sa povedalo, že musíme to nejako vyriešiť, to prechodné, bolo napísané zle, opravili sme ho, všimli sme si to, čiže považujem to za v poriadku. Teraz tie ostatné výhrady by som ja dal iba do jednej témy, že sociálny dialóg. Škoda, že máme tak málo času, to by som si rád o tomto porozprával. Dám vám len fakty. Lebo čo je to, čo je to sociálny dialóg? To je, keď sa ľudia stretnú a o niečom rozprávajú a musia sa počúvať. To je dialóg. Môžu spolu nesúhlasiť, ale musia sa stretnúť a musia sa počúvať. Dávam vám, tak ako už pol roka dávam, verejný a záväzný prísľub, že sa stretnem s ktorýmkoľvek odborovým zväzom, s ktoroukoľvek odborovou konfederáciou, ktorá prejaví záujem o stretnutie, a budem sa s ňou baviť na akúkoľvek tému, o ktorú prejavia záujem. Tak ako som sa aj stretol s každým odborovým zväzom počas svojho fungovania, ktorý prejavil záujem o stretnutie, a rovnako, pán Richter, sa stretám aj so zamestnávateľskými zväzmi, keď prejavia záujem o stretnutie, kedykoľvek sa stretnem. Po druhé, to, čo ste citovali to spoločné vyhlásenie z toho rokovania, to nebola tripartita, ani sme to tak nevolali, akurát zamestnávatelia požiadali o stretnutie, no tak som povedal, samozrejme, pokiaľ sa chcú stretnúť, tak sa s nimi stretneme, za rovnakých podmienok sme ochotní komunikovať, spolupracovať, konzultovať s kýmkoľvek, aj s predstaviteľmi odborov. Po tretie, ja rokujem aj s odborovými, povedal by som, organizáciami, čiže nielen s odborármi ad hoc, s tými, ktorí prejavia záujem. Veď práve tá pasáž, ktorá je tam o fungovaní odborov, bola odkonzultovaná, pán poslanec Tomáš to povedal, že zjemnená? Ja by som povedal, že vycizelovaná, aby tam neboli problémy, práve na základe rokovaní s odbormi, napríklad s lekárskym odborovým združením a ďalšími, ktorých pripomienky sme zapracovali. A teraz tá podstata. Viem vám dať presné dátumy, od septembra každý mesiac som zvolal rokovanie tripartity. Ešte raz opakujem, každý mesiac presne podľa zákona, tak aby sme prebrali tie najnovšie zákony. Ale ja neviem ovplyvniť to, že sa predstavitelia Konfederácie odborových zväzov ospravedlnia a neprídu. A práve preto, aby sa toto nemohlo opakovať, že na základe toho, že oni neprídu, nemôže prebehnúť zasadnutie tripartity, meníme tento zákon takým spôsobom, aby tripartita mohla fungovať. A predstavitelia odborov, tak ako doteraz, vždy budú na ňu pozývaní. A to volanie po tom dialógu, ktorý akože nefunguje, pán poslanec, tak to sú len politické aktivity predstaviteľov jednej z konfederácií odborových zväzov, aj keď najväčšej, ktoré sú koordinované s vašou stranou, pán poslanec, opozičnou a s opozičnou stranou HLAS. Je to ich plné právo, budem ich pozývať na všetky rokovania, ale aby sme si vecne a fakticky povedali, že ako to je so sociálnym dialógom. Za posledné obdobie sme rokovali s Konfederáciou odborových zväzov, oficiálne, na ministerstve práce, sociálnych vecí a rodiny o Zákonníku práce. Dali osem zásadných rozporov, štyri boli odstránené. Na základe čoho? Na základe rokovania, na základe sociálneho dialógu, pán poslanec. K Zákonníku práce Konfederácia odborových zväzov vzniesla dve zásadné pripomienky, v oboch bol rozpor odstránený. To je dialóg. Oni vzniesli nejaké požiadavky, my sme tuto pri inšpekcii, zákone o inšpektorátoch práce sme obe odstránili. Teraz rokujeme kontinuálne, naposledy štyri hodiny minulý týždeň, o ústavnom zákone o dôchodkovom systéme. Vzniesli veľa pripomienok, zatiaľ jedna bola odstránená alebo, respektíve akceptovaná. A rokujeme ďalej. To znamená, sociálny dialóg prebieha, prebieha za štandardných, slušných okolností a za to, že z politických dôvodov niekto potom vydá vyhlásenie, že chceme rokovať, ale nerokujeme, tak mám nainštalovať online kamery, keď budeme pokračovať v týchto rokovaniach, ktoré predbiehajú, a ten sociálny... aby tu nebolo Kocúrkovo? Nainštalujem tam kamery. Aby všetci videli, že sociálny dialóg prebieha, rokujeme, akceptujeme mnohé pripomienky odborov a oni potom vydajú vyhlásenie: A kedy s nami budete rokovať? Nuž, myslel som, že napríklad teraz, napríklad minulý týždeň, tuto vám hovorím presné počty tých rokovaní a pripomienok vecných. Ale to ja už ovplyvniť neviem. Lebo keď niekto chce hrať divadlo... Ešte raz, dávam vám záväzný prísľub, kľudne príďte, pán poslanec, pozvem vás na najbližšie rokovanie, ak budete mať záujem, samozrejme, ako hosťa, mám tú možnosť, na najbližšie rokovanie tripartity, dohodneme si termín, aby ste aj vy mohli prísť a kohokoľvek z vás, vážené panie poslankyne, páni poslanci, a zvolám to rokovanie, budete vidieť, že tam je úprimný záujem, úprimná snaha rokovať, môžme si sadnúť všetci, vyjasniť si. Nehovorím, že sa na všetkom dohodneme, ale určite záujem o rokovanie je a dávam vám záväzný prísľub, že ak budete mať vy záujem alebo ktokoľvek z vás, na najbližšie rokovanie tripatrity vás všetkých pozvem. Ďakujem.